ফের কড়া নিয়ম আমেরিকায়! সমস্যায় পড়বেন ভারতীয়রা

ওয়েব ডেস্ক : অভিবাসীদের জন্য ফের কড়া নিয়ম ট্রাম্প প্রশাসনের। যার ফলে সমস্যায় পড়তে চলেছেন বহু বিদেশী কর্মী (Migrant Workers)। যার মধ্যে রয়েছেন ভারতীয়রাও (Indians)। ট্রাম্প প্রশাসনের তরফে জানানো হয়েছে, মার্কিন যুক্তরাষ্ট্রে আর ওয়ার্ক পারমিট (Work Permit) সংক্রান্ত তথ্যের স্বয়ং পুনর্নবীকরণ হবে না। আমেরিকানদের নিরাপত্তার কথা মাথায় রেখে প্রবাসীদের জন্য এমন নিয়ম আনা হচ্ছে বলে জানিয়েছে হোয়াইট হাউস।

গত বুধবার এ নিয়ে স্বরাষ্ট্র দফতরের তরফে একটি বিবৃতি দেওয়া হয়েছে। সেখানে বলা হয়েছে, যে সব অভিবাসীরা (Immigrants) ৩০ অক্টোবর ২০২৫-এর পর কর্মসংস্থান অনুমোদিত নথি পুনর্নবীকরণের জন্য আবেদন করবেন, তাঁদের ক্ষেত্রে আরও স্বংক্রিয়ভাবে মেয়াদ বৃদ্ধি হবে না। ফলে এবার থেকে অভিবাসীদের নথি পরীক্ষা করবে মার্কিন প্রশাসন। সুত্রের খবর, এবার থেকে কর্মসংস্থান অনুমোদিত নথি পুনর্নবীকরণের জন্য ১৮০ দিন আগে আবেদন করতে হবে অভিবাসীদের।

আরও খবর : ঘূর্ণিঝড় ‘মেলিসা’র তাণ্ডব জামাইকাতে! মতের সংখ্যা বেড়ে হল ৩০

ফলে মনে করা হচ্ছে, আমেরিকায় (America) কর্মরত প্রবাসীদের উপর নজর চালাতেই এমন সিদ্ধান্ত নেওয়া হয়েছে মার্কিন প্রশাসনের তরফে। এর পাশপাশি কর্মরত অভিবাসীদের সোশাল মিডিয়াতেও নজরদারি চালাচ্ছে মার্কিন প্রশাসন। ফলে মনে করা হচ্ছে, ইচ্ছাকৃতভাবেই আমেরিকায় চাপ বাড়ানো হচ্ছে বিদেশিদের উপর।

তবে শুধু এই নয়, সম্প্রতি এইচ ১বি ভিসার (H1B Visa) মূল্য অনেকটা বাড়ানো হয়েছিল ট্রাম্প প্রশাসনের তরফে। এমন সিদ্ধান্তের ফলে বহু অভিবাসীদের ‘মার্কিন স্বপ্ন’ নষ্ট হয়েছে। তবে এতে ক্ষান্ত হচ্ছেন না মার্কিন প্রেসিডেন্ট ডোনাল্ড ট্রাম্প (Donald Trump)। জানা যাচ্ছে, এই ভিসার উপর এবার কড়া শর্ত আরোপ করতে চলেছেন তিনি। চলতি বছরের ডিসেম্বরে সেই নিয়মগুলি প্রকাশ করা হতে পারে বলে জানা যাচ্ছে।